Závery z rokovania tzv. trnavskej platformy VPN 20. 10. 1990
Citované podľa:
denník Verejnosť 22. 10. 1990

Závery z pracovného rokovania zástupcov okresných a mestských rad a koordinačných výborov VPN, zvolaných na základe podnetov z jednotlivých regiónov Slovenska. Rokovanie sa konalo dňa 20.10.1990 v Trnave.

Rokovanie zástupcov okresných rád a koordinačných výborov VPN slovenska potvrdilo potrebu stretnutia, ktoré sa podľa účastníkov stalo podnetným faktorom zjednotenia a ďalšej aktivizácie činnosti hnutia VPN.

Rokovania sa zúčastnilo 91 zástupcov z 32 okresných Rád a Koordinačných výborov zo Slovenska.
Prítomní účastníci vyslovili plnú podporu premiérovi Vladimírovi Mečiarovi a jeho vláde.
V diskusii sa formulovali konkrétne l pripomienky ku kvalite politickej práce Rady VPN Slovenska a KC VPN a to hlavne v oblastiach:
 Vnútornej demokracie v hnutí VPN
 Defenzívneho prístupu k národnej dimenzii hnutia VPN
 Poklesu príťažlivosti hnutia VPN v očiach občanov
 Zanedbávanie ofenzívnosti hnutia proti pretrvávajúcim štruktúram bývalého režimu a voči marxistickej ideológii
 Riešenie konkrétnych sociálnych, personálnych a iných problémov na pracoviskách a návrhoch ich riešenia.

Zlepšenie situácie vidíme:
 V tvorbe operatívnejších krátkodobých a strednodobých politických stratégií, v pružnej informovanosti verejnosti z centra o vznikajúcich problémoch,
 v personálnych zmenách a rekonštrukcii centrálnych orgánov VPN tak, aby mali okresy a regióny podiel na tvorbe a realizácii politiky VPN,
 vo vytvorení predpokladov na obnovenie morálneho kreditu nášho hnutia v očiach slovenskej inteligencie, umelcov, študentov, robotníkov, roľníkov á všetkých občanov, ktorí vkladali a vkladajú nádeje do ideálov hnutia VPN,
 v sústredení včasnej pozornosti na predpokladané sociálne dopady ekonomickej reformy na občanov,
 v uplatnení morálnej a právnej zodpovednosti voči osobám, ktoré sú konkrétne zodpovedné za stratu štátnej suverenity Slovenska i za nevyčísliteľné škody na osudoch jeho občanov.

Navrhujeme
 Uskutočniť dialóg medzi zástupcami dnešnej pracovnej porady VPN so Slovenskou radou VPN a Koordinačným centrom VPN s cieľom vecne a konkrétne prerokovať návrhy a požiadavky účastníkov rokovania do 27.10. 1990, s dôrazom na prítomnosť členov vlády SR.

Rokovania sa zúčastnia: pani Bartošová, Kucová, pán Kaščák, Matejka, Mačura, Bauman, Macuška, Fabian, Olejár, Majtán a Cifra.

Dokumenty